Ein góður roknskapur, tveir nýggir nevndarlimir og nýggjur formaður vóru á skránni, tá B36 í kvøld hevði aðalfund Fitt av fólki var møtt upp til aðalfundin hjá B36, sum varð hildin í B36-húsinum í kvøld. Fyrst greiddi virkandi formaðurin, Sámal Ímundarson, frá virksemi felagsins í 2018, sum í nógvar mátar hevur verið eitt sera hendingaríkt ár hjá okkum. Áðrenn hann takkaði fyri seg, nýtti Sámal eisini høvið til at handa Rúna Herup Olsen eina tøkk fyri tey trý árini, har hann við góðum hegni hevur staðið á odda fyri felagnum. Eftir hetta var roknskapurin á skránni, og sum kassameistarin tók til, so vísti hesin eitt nøktandi úrslit. Til seinast var nevndarval á skránni. Fyri vali stóðu Jákup Lamhauge, Símun Grønadal, Jóannes Guttesen og Rúni Herup Olsen. Jákup og Símun tóku við afturvali, og afturat teimum vórðu Jákup Mørk og Steinbjørn Hardlei valdir í nevndina. Eftir aðalfundin, sum tók á leið trý korter at avgreiða, skipaði nevndin seg. Nýggjur formaður er Jákup Mørk. Sámal Ímundarson heldur fram sum næstformaður, og Rolf Herup Olsen heldur somuleiðis fram sum kassameistari. Hini í nevndini eru Anja Weyhe, Símun Grønadal, Steinbjørn Hardlei, Jákup Lamhauge og Heini Hellisdal Poulsen, sum er umboðið hjá ungdómsnevndini.